

**ΕΡΤ2 – Ενημερωτικό σημείωμα προγράμματος**

**Σας ενημερώνουμε ότι το πρόγραμμα της ΕΡΤ2 μεταβάλλεται ως εξής:**

**ΣΑΒΒΑΤΟ 22/6/2024**

**---------------------------**

**08:15 ΑΠΟ ΑΓΚΑΘΙ ΡΟΔΟ (Ε)**

**09:05 Η ΑΛΛΗ ΜΕΡΙΑ ΤΟΥ ΦΕΓΓΑΡΙΟΥ - ΕΡΤ ΑΡΧΕΙΟ (E) Κ8**

Εκπομπή αφιερωμένη στους Έλληνες στιχουργούς που παρουσιάζει ο **Λευτέρης Παπαδόπουλος.**

**«Γιάννης Θεοδωράκης»**

Ο στιχουργός **Λευτέρης Παπαδόπουλος** σ’ αυτό το επεισόδιο της σειράς εκπομπών αφιερωμένων στους Έλληνες στιχουργούς, σκιαγραφεί το πορτρέτο του ποιητή και δημοσιογράφου **Γιάννη Θεοδωράκη**, αδελφού του **Μίκη Θεοδωράκη.**

Παρουσιάζονται τα γεγονότα-σταθμοί της ζωής και του έργου του Γιάννη Θεοδωράκη (ανάγνωση: **Πέγκυ Τρικαλιώτη**), ενώ για εκείνον μιλούν άνθρωποι που έζησαν κοντά του, συνεργάτες και φίλοι του. Μιλούν η **Έλλη Κιούση-Θεοδωράκη** (πρώτη του σύζυγος), η **Νίτσα Λουλέ-Θεοδωράκη,** τελευταία σύντροφός του, τα παιδιά τους **Άννα, Γιώργος** και **Μάρω,** ο δημοσιογράφος **Γιώργος Γάτος,** ο στιχουργός **Οδυσσέας Ιωάννου,** ο σκιτσογράφος **Στάθης Σταυρόπουλος,** ο εκδότης της εφημερίδας «Το Ποντίκι» **Κώστας Παπαϊωάννου,** ο **Μανώλης Μυλωνάκης,** ο **Διονύσης Παπαδάτος**- εικαστικός, ο **Μανώλης Βασιλάκης** και η **Τζέλα Σκούρα.** Περιλαμβάνεται ακόμη, η μαρτυρία του **Χαρίλαου Φλωράκη.**

Παρουσιάζονται ακόμη, αγαπημένα τραγούδια, σε στίχους του Γιάννη Θεοδωράκη και μελοποίηση του Μίκη Θεοδωράκη, με ερμηνευτές τους **Γιώργο Νταλάρα, Δήμητρα Γαλάνη, Γιάννη Πάριο, Μαργαρίτα Ζορμπαλά, Δημήτρη Μπάση, Βασίλη Λέκκα.** Συγκεκριμένα παρουσιάζονται κατά τη διάρκεια της εκπομπής τα εξής τραγούδια: «Όμορφη πόλη» (ερμηνεία Γ. Νταλάρας), «Νύχτα μέσα στα μάτια σου», «Τώρα που πεθαίνουν τα λουλούδια» (ερμηνεία Μαργαρίτα Ζορμπαλά), «Μελαχρινό παιδί», «Μην κλαις» (ερμηνεία Δημήτρης Μπάσης), «Κάνε κουράγιο», «Μη με προδώσεις», «Η αγάπη ζει με το όνειρο» (ερμηνεία Δήμητρα Γαλάνη- από συναυλία με τίτλο «Χαιρετισμοί» στο Μέγαρο Μουσικής Αθηνών), «Λειτουργία» (ερμηνεία Μαρία Σουλτάτου), «Δακρυσμένα μάτια», «Χάθηκα» (ερμηνεία Βασίλης Λέκκας), «Αγάπη μου» (τραγούδι Μελίνα Μερκούρη, απόσπασμα από την ταινία του Ζιλ Ντασέν «Φαίδρα», και ερμηνεία του Δημήτρη Μπάση), «Νύχτα μαγικιά» (ερμηνεία Γιάννης Πάριος –απόσπασμα από συναυλία του Γ. Πάριου στον Λυκαβηττό), «Τραγούδι κόκκινο θα πω» (Δ. Μπάσης-Γιάννης Μπέζος -απόσπασμα από την παράσταση «Το τραγούδι του νεκρού αδερφού» στον Λυκαβηττό). Προβάλλονται αποσπάσματα από την ταινία «Ο άνθρωπος με το γαρύφαλλο» του Νίκου Τζίμα (μουσική Μίκη Θεοδωράκη, τραγούδι: Μαργαρίτα Ζορμπαλά), ενώ, τέλος, περιλαμβάνεται ηχητικό ντοκουμέντο με τον Γιάννη Θεοδωράκη να μιλά για τα Χριστούγεννα στα χρόνια της Κατοχής.

**Παρουσίαση:** Λευτέρης Παπαδόπουλος

**Συμμετέχει** η Πέγκυ Τρικαλιώτη

**Σκηνοθεσία - σενάριο:** Βασίλης Θωμόπουλος

**Δημοσιογραφική επιμέλεια:** Νίκος Μωραΐτης

**Διεύθυνση φωτογραφίας:** Γιάννης Λαζαρίδης, Σπύρος Μακριδάκης

**Οργάνωση παραγωγής:** Δέσποινα Πανταζοπούλου

**Παραγωγή:** ΕΡΤ Α.Ε. 2003

**Εκτέλεση παραγωγής:** Pro-gram-net

**10:05 ΠΑΡΑΜΥΘΙΑ ΠΙΣΩ ΑΠΟ ΤΑ ΚΑΓΚΕΛΑ (Ε)**

**----------------------------**

**17:00 ΚΑΛΛΙΤΕΧΝΙΚΟ ΚΑΦΕΝΕΙΟ (Ε)**

**18:00 ΑΦΙΕΡΩΜΑΤΑ (Ε) (Αλλαγή ώρας) Κ8**

**«Γιώργος Ζαμπέτας»**

Η εκπομπή παρουσιάζει την καλλιτεχνική διαδρομή του δεξιοτέχνη του μπουζουκιού, τραγουδιστή και μουσικοσυνθέτη **Γιώργου Ζαμπέτα.**

Ο καλλιτέχνης περιγράφει την αγάπη του για τη μουσική, τα πρώτα του επαγγελματικά βήματα, τη ραδιοφωνική του εκπομπή στον σταθμό των Ενόπλων Δυνάμεων, τις εμφανίσεις του σε γνωστά κέντρα διασκέδασης, τις επιτυχημένες του συναυλίες στο εξωτερικό, τη συμμετοχή του σε ελληνικές ταινίες και τη συνύπαρξη με σημαντικά ονόματα του καλλιτεχνικού στερεώματος.

Ιδιαίτερη αναφορά κάνει στη γνωριμία και συνεργασία με τον Μάνο Χατζιδάκι και στο ταξίδι τους στις Κάννες για το «Ποτέ την Κυριακή» με τη Μελίνα Μερκούρη και τον Ζιλ Ντασέν.

Ενώ αναφέρεται και στην «παρεξήγηση» που είχε με τον Μίκη Θεοδωράκη.

Κατά τη διάρκεια της εκπομπής η **Βίκυ Μοσχολιού,** η **Μαίρη Μαράντη,** ο **Δημήτρης Κοντολάζος,** η **Ανθή Αλιφραγκή** και η **Μανταλένα** ερμηνεύουν γνωστές του επιτυχίες, ενώ παράλληλα προβάλλεται πλούσιο φωτογραφικό υλικό.

 **Σκηνοθεσία - σενάριο:** Φρέντυ Βιανέλλης

**19:00 ΟΙ ΕΛΛΗΝΕΣ (Ε) Κ8**

Η δημοσιογράφος **Σοφία Τσιλιγιάννη** παρουσιάζει προσωπικότητες που διακρίνονται στον χώρο των Τεχνών, των Γραμμάτων, του πολιτισμού, της επιχειρηματικότητας και του αθλητισμού.

**«Χαράλαμπος Σαββάκης»**

Στο συγκεκριμένο επεισόδιο, η **Σοφία Τσιλιγιάννη** φιλοξενεί τον καθηγητή Μοριακής Γενετικής του Πανεπιστημίου Κρήτης **Χαράλαμπο Σαββάκη,** ο οποίος ανακάλυψε το γονίδιο «Μίνως».

Ο διακεκριμένος επιστήμονας μιλάει για τα χαρακτηριστικά του συγκεκριμένου γονιδίου, τη λειτουργία του, την αποκωδικοποίησή του, τη χρησιμοποίησή του.

Στη συνέχεια, περιγράφονται τα διάφορα πειράματα και οι ποικίλες έρευνες, οι εφαρμογές τους, οι σκοποί τους και η άρρηκτη σχέση τους με την τεχνολογία και την εξέλιξή της.

Παράλληλα, ο καθηγητής παρουσιάζει τις απόψεις του για την κλωνοποίηση, την επιλογή γενετικών χαρακτηριστικών στα έμβρυα, τα όρια της Γενετικής. Ιδιαίτερη αναφορά κάνει στις μεταπτυχιακές σπουδές του, στη θητεία του σε ερευνητικά κέντρα του εξωτερικού, στην παγκοσμιοποίηση της επιστήμης, στην επιτυχημένη πορεία του Ινστιτούτου Μοριακής Βιολογίας και Βιοτεχνολογίας του Ιδρύματος Τεχνολογίας και Έρευνας και στη διεθνή αναγνώρισή του.

Εκφράζει τη διαρκή ανάγκη του για έρευνα και ανακάλυψη, επισημαίνει τις δυσκολίες του επαγγέλματός του, δηλώνει την αισιοδοξία του για το μέλλον της βιοτεχνολογίας και την πρόοδό της.

**Παρουσίαση-αρχισυνταξία:** Σοφία Τσιλιγιάννη

**Σκηνοθεσία:** Γιώργος Σιούλας

**Δημοσιογραφική έρευνα:** Μάχη Ζησίδου

**Ρεπορτάζ:** Αλέξανδρος Κατσαντώνης

**Διεύθυνση φωτογραφίας:** Γιάννης Χριστόπουλος

**Μοντάζ:** Νίκος Αλπαντάκης

**Εικονολήπτης:** Νίκος Μακρίδης

**Ηχολήπτης:** Αλέξης Storey

**Οργάνωση παραγωγής:** Αλίκη Θαλασσοχώρη

**Εκτέλεση παραγωγής:** KaBel - Κατερίνα Μπεληγιάννη
**Παραγωγή:** ΕΡΤ Α.Ε. 2000

**20:00 ΔΡΟΜΟΙ (Ε)**

**21:00 ΤΑ ΠΑΙΔΙΑ ΤΗΣ ΝΙΟΒΗΣ (Ε)**

**23:00 ENCARDIA, Η ΠΕΤΡΑ ΠΟΥ ΧΟΡΕΥΕΙ Κ8 GR live streaming & διαθέσιμο στο ERTFLIX**

**Βραβευμένο ντοκιμαντέρ του Άγγελου Κοβότσου, παραγωγής 2012**

*«Τα λόγια των τραγουδιών τους, μπορεί να μην τα καταλαβαίνεις, αλλά τα νιώθεις!».*

Το ντοκιμαντέρ παρακολουθεί το ελληνικό μουσικό συγκρότημα **Encardia** που εμπνέεται, δημιουργεί και παρουσιάζει μουσικές και τραγούδια μέσα από την πλούσια μουσική παράδοση των Ελληνόφωνων της Κάτω Ιταλίας.

Συστηματικά, από την ίδρυση του συγκροτήματος, τα μέλη του ταξιδεύουν στη Νότια Ιταλία, ερευνώντας και αναδεικνύοντας δύο βασικά στοιχεία του λαϊκού πολιτισμού που αναπτύχθηκε εκεί: τα **«γκρίκο»,** ένα αρχαιοελληνικό γλωσσικό ιδίωμα με προσμίξεις ιταλικών λέξεων, που μιλιέται στις περιοχές της Γκρετσία Σαλεντίνα και της Καλαβρίας στη Νότια Ιταλία μέχρι σήμερα, και... την **ταραντέλα πίτσικα,** τον διονυσιακό χορό που βοηθούσε τις γυναίκες να γλυτώσουν από το τσίμπημα της αράχνης και το γνωστό φαινόμενο του ταραντισμού.

Το ντοκιμαντέρ γυρίστηκε από το 2010 στην Ελλάδα και συγκεκριμένα στην περιοχή της Grecia Salenitna στην Απουλία και κυρίως στα Ελληνόφωνα χωριά και στις πόλεις της Νότιας Ιταλίας, στη Μήλο, στην Αθήνα και σε άλλους τόπους όπου το συγκρότημα περιοδεύει (Πάτρα, Ναυπακτία κ.ά.).

**Μέλη των Encardia είναι οι: Κώστας Κωνσταντάτος, Βαγγέλης Παπαγεωργίου, Μιχάλης Κονταξάκης, Αναστασία Δουλφή, Δημήτρης Τσεκούρας, Κωνσταντίνα Καλκάνη και Γιάννα Χαμαλέλη.**

Στο ντοκιμαντέρ, μεταξύ άλλων, εμφανίζονται ο ηθοποιός **Ηλίας Λογοθέτης,** οι μουσικοί και οι χορεύτριες Giovanni Avantaggiato, Roberto & Francesca Licci, Danielle Durante, Luigi Garrisi, Anna Cinzia Villani, Enza Magniolo, Tonino Zurlo, Uccio Aloisi Gruppu, Salvatore Cotardo, Franca Tarantino, Paola Petrosilo, Vallentina Cavallini, Rocco Avantaggiato κ.ά.

Το ντοκιμαντέρ τιμήθηκε με το Μεγάλο Βραβείο Κοινού στο Φεστιβάλ Ντοκιμαντέρ Θεσσαλονίκης 2012, καθώς και με Bραβείο και τιμητική διάκριση στο Φεστιβάλ Cinema Del Reale, Specchia Ιταλία 2012.

**Σκηνοθεσία - σενάριο:** Άγγελος Κοβότσος

**Φωτογραφία:** Διονύσης Πετρουτσόπουλος

**Ήχος:** Πασχάλης Κολέντσης

**Μοντάζ:** Φανή Ζιώζια

**Μιξάζ:** Κώστας Βαρυμπομπιώτης

**Οργάνωση παραγωγής:** Γιώργος Πουλίδης

**Παραγωγή:** Poulidis Productions

**-----------------------------**

**ΚΥΡΙΑΚΗ 23/6/2024**

**---------------------------**

**17:00 ΚΑΛΛΙΤΕΧΝΙΚΟ ΚΑΦΕΝΕΙΟ (Ε)**

**18:00 ΑΦΙΕΡΩΜΑΤΑ - ΕΡΤ ΑΡΧΕΙΟ  (E) Κ8**

Σειρά εκπομπών, αφιερωμένη στην καλλιτεχνική διαδρομή γνωστών Ελλήνων μουσικοσυνθετών, παραγωγής 1983.

**«Χρήστος Νικολόπουλος»**

Η εκπομπή τιμά τον λαϊκό συνθέτη **Χρήστο Νικολόπουλο.**

Η κάμερα της εκπομπής τον ακολουθεί σε ένα σύντομο ταξίδι στη γενέτειρά του, το χωριό **Αλεξάνδρεια,** όπου περνά ευχάριστες οικογενειακές στιγμές. Μιλώντας στην εκπομπή εκφράζει το παράπονο πως συχνά το κοινό λόγω της πολύ καλής σχέσης με τον τραγουδιστή αγνοεί τον συνθέτη της εκάστοτε επιτυχίας.

Δηλώνει πως οι χρυσοί δίσκοι είναι μεν μια ικανοποίηση, αλλά η πηγή που του δίνει χαρά είναι οι συνεργασίες με φίλους, καθώς και τα μάτια των παιδιών του.

Ο **Μανώλης Ρασούλης** και ο **Γιώργος Νταλάρας** μιλούν για τον Χρήστο Νικολόπουλο ως καλλιτέχνη και ως άνθρωπο.

Κατά τη διάρκεια της εκπομπής, οι τηλεθεατές έχουν την ευκαιρία να απολαύσουν πολλές επιτυχίες του τιμώμενου καλλιτέχνη, που τις ερμηνεύουν οι **Γιώργος Νταλάρας, Χάρις Αλεξίου, Ελένη Βιτάλη, Δημήτρης Κοντογιάννης, Χριστίνα Μαραγκόζη** και **Γιώργος Σαρρής.**

**Σενάριο – σκηνοθεσία:** Άρης Παπαθεοδώρου

**Διεύθυνση φωτογραφίας:** Νίκος Πετανίδης

**Ηχοληψία:** Σπύρος Δρόσος

**Μοντάζ:** Τάκης Κουμουνδούρος

**Διεύθυνση παραγωγής:** Γιώργος Σαμιώτης

**19:00 ΣΥΝΑΝΤΗΣΕΙΣ ΜΕ ΑΞΙΟΣΗΜΕΙΩΤΟΥΣ ΑΝΘΡΩΠΟΥΣ – Β΄ ΚΥΚΛΟΣ (Ε) Κ8**

Πρόκειται για σειρά 12 ντοκιμαντέρ του **Μενέλαου Καραμαγγιώλη,** όπου πρωταγωνιστούν ήρωες μίας σκοτεινής και δύσκολης καθημερινότητας, χωρίς καμμιά προοπτική και ελπίδα.

Nεαροί άνεργοι επιστήμονες, άστεγοι, ανήλικοι φυλακισμένοι, κυνηγημένοι πρόσφυγες, Έλληνες μετανάστες στη Γερμανία, που όμως καταφέρνουν να διαχειριστούν τα αδιέξοδα της κρίσης και βρίσκουν τελικά το φως στην άκρη του τούνελ. Η ελπίδα και η αισιοδοξία τελικά θριαμβεύουν μέσα από την προσωπική ιστορία τους που εμπνέει.

**Επεισόδιο 1ο: «Να μείνω ή να φύγω;» (Should I stay or should I go?)**

Έξι Έλληνες ανεβάζουν τις αληθινές τους ιστορίες στη σκηνή και αναρωτιούνται αν πρέπει να φύγουν ή να μείνουν στην Ελλάδα της κρίσης, ένας Γερμανός προσπαθεί να καταλάβει τι φταίει και όλοι μαζί επιχειρούν ένα νέο είδος θεάτρου που μετατρέπει το ντοκουμέντο σε παράσταση.

Ο κινηματογραφικός φακός παρακολουθεί τις αληθινές ζωές των ηρώων στο **Βερολίνο** και στην **Αθήνα** και εμπλέκεται μαζί με τους θεατές της παράστασης στις πραγματικές ιστορίες των πρωταγωνιστών που υποδύονται τους εαυτούς τους στη σκηνή.

Τελικά θα μείνουν ή θα φύγουν;

**Σενάριο-σκηνοθεσία:** Μενέλαος Καραμαγγιώλης

**Διεύθυνση φωτογραφίας:** Γιώργος Μιχελής

**Αρχισυνταξία-ιδέα:** Πρόδρομος Τσινικόρης – Ανέστης Αζάς

**Μοντάζ:** Τεό Σκρίκας

**Ήχος:** Στέλιος Μπουζιώτης

**Βοηθός σκηνοθέτης:** Παναγιώτης Παπαφράγκος

**20:00 ΔΡΟΜΟΙ (Ε)**

**21:00 ΤΑ ΠΑΙΔΙΑ ΤΗΣ ΝΙΟΒΗΣ (Ε)**

**23:00 ΣΥΝΑΥΛΙΑ ΗΛΙΑ ΑΝΔΡΙΟΠΟΥΛΟΥ ΣΤΟ ΗΡΩΔΕΙΟ: «ΤΑΞΙΔΙ ΣΤΟΝ ΗΧΟ ΚΑΙ ΤΟΝ ΧΡΟΝΟ» (Μ) GR live streaming**

**-----------------------------**